Georges Joseph Christian Simenon (1903-1989) var en belgisk forfatter, der skrev på fransk. Han er især kendt for "Maigret"-bøgerne og skrev 75 romaner og 28 noveller med kriminalkommissær Maigret som hovedperson. Derudover skrev han yderligere mindst 117 romaner og 134 noveller under eget navn samt under forskellige pseudonymer næsten 200 romaner og 1000 korte historier, der kan betegnes som triviallitteratur. 
Efter som knap sekstenårig at have skrevet som journalist i fødebyen Liège drog Simenon i 1920'erne til Paris, hvor han blev en produktiv leverandør af triviallitteratur. Romanerne om Maigret, som han begyndte at skrive i 1930'erne, var de første, han fik udgivet under sit eget navn, og de gav ham et gennembrud som forfatter. Herfra fik Simenon for alvor gang i en omfattende produktion af kriminalromaner og psykologiske romaner, der bevirkede, at han blev en af de mest oversatte og mest læste forfattere i det 20. århundrede. Trods hans store kommercielle succes var litteraturkritikerne ikke enige om en vurdering af Simenon, og trods flere "ikke-Maigret"-romaner overvandt han aldrig helt en lidt nedladende opfattelse af ham som kriminalforfatter og alt for produktiv.
Simenons skrivestil viser sig trods brugen af et begrænset ordforråd og mangel på litterær finesse at være klar og atmosfærefyldt. Hans værker handler om det menneske, der kommer til syne, når alle masker er smidt. Derved flyder Simenons egen levnedsbeskrivelse ind i hans fiktionsværker, men derudover skrev han flere selvbiografier. Hans privatliv var rodet. Ved siden af sine to ægteskaber havde han adskillige affærer med andre kvinder. Han rejste meget og boede i sit liv i ikke mindre end 33 lande. ("Læs mere..")
